कानून के दायरे में लाने पर G20 सदस्य देशों में बनी सहमति, सिंथेसिस पेपर के जरिए अपने विचार रखेंगे देश
G20 Members Agree on Joint Action on Crypto, Debt Crisis, क्रिप्टोकरेंसी को कानून के दायरे में लाने पर G20 सदस्य देशों में बनी सहमति
G20 सदस्य देशों ने क्रिप्टोकरेंसी को ग्लोबल स्तर पर कानून के दायरे में लाने पर सहमति व्यक्त की है। इससे ना केवल क्रिप्टो से जुड़ी चुनौतियों से निपटने में मदद मिलेगी बल्कि इसे रेग्युलेट भी किया जा सकेगा। ये जानकारी वित्तमंत्री निर्मला सीतारमण ने वाशिंगटन डीसी में वित्त मंत्रियों के साथ दूसरी बैठक के बाद मीडिया को संबोधित करते हुए दी।
वित्तमंत्री ने कहा कि G20 देशों ने इस मुद्दे पर तत्परता से प्रतिक्रिया दी है। मुझे यह बताने में खुशी हो रही है कि सभी G20 देशों ने इस बात को लेकर सहमति व्यक्त की है कि क्रिप्टोकरेंसी पर कोई भी कार्रवाई ग्लोबल स्तर पर होनी चाहिए।
सिंथेसिस पेपर के जरिए अपने विचार रखेंगे G20 सदस्य देश
वित्तमंत्री सीतारमण ने बताया कि भारत में G20 बैठक के दौरान क्रिप्टो पर एक 'सिंथेसिस पेपर' लाया जाएगा, जिसके जरिए विभिन्न विचारों को रखा जाएगा। साथ ही, सितंबर और अक्टूबर महीने में क्रिप्टोकरंसी पर विस्तार से बातचीत होगी। इसके बाद एक रोडमैप तैयार किया जा सकता है कि इस मुद्दे को आने कैसे बढ़ाया जाएगा।
उन्होंने कहा कि G20 क्रिप्टों के रेग्युलेशन और रेग्युलेटरी फ्रेमवर्क तैयार करने में अंतर्राष्ट्रीय मुद्रा कोष (IMF) और फाइनेंशिल स्टेबिलिटी बोर्ड (FSB) के योगदान को स्वीकार करता है। क्रिप्टों पर IMF के पेपर और FSB के पेपर पर चर्चा की जाएगी, जिसके बाद इसका एक निचोड़ तैयार करके अलग पेपर तैयार किया जाएगा।
अकेले क्रिप्टोकरेंसी की चुनौतियों से निपटना मुश्किल
वित्तमंत्री ने कहा कि G20 सदस्य देश इस बात पर भी सहमत हैं कि कोई देश अकेले अपने दम पर क्रिप्टोकरेंसी की चुनौतियों से नहीं निपट सकता है। इसके लिए एक ग्लोबल सिस्टम और समझ बनाने की जरूरत है।
विकसित और विकासशील देशों का संयुक्त फोरम है G-20 
बता दें कि 1 दिसंबर 2022 को इंडोनेशिया के बाली में G-20 अध्यक्षता भारत को सौंपी गई है। भारत 30 नवंबर 2023 तक G20 की अध्यक्षता करेगा। नई दिल्ली में दिसंबर महीने के शुरुआत में G20 देशों के लीडर की एक समिट भी होने वाली है। गौरतलब है कि G20 दुनिया भर के 20 बड़े विकसित और विकासशील देशों का एक संयुक्त फोरम है।
